«Makə é zēn é ngátûban ású mod ósə. Tómó nyɔ́l, ó tə́bə anə́ mod.” 3O nyiege məmvéndé mə́ Ńtondôbə, Zambá woe, ai ńwūlán wāyi wulu á məzěn móé, ai ńdzálán wāyi dzálā mə́béndé móé ai bətə́bə́gá bóé, ai ayə́gə́lə́ díé ai miǹyián míé, ḿból bə́ ngátil á mvéndé Mósɛs, ḿból yə̄ nâ é mam móe mə́sə wǎyi bɔ mə́ búgúbán, 4ai ḿból fə̄ yə̄ nâ Ǹtondôbə á kpáán ébúg á ngádzó ai ma nâ: Ngə́ bɔ́n bóe bə́ bɔ̄ ókālā nə́ bə́ nyiŋ ai ma á bə́bə́lá, ai ǹnə́m wábán ósə, ai ǹsísím wábán ósə, ndâ bod dzoe ě ngākódó kig êtɔá ńkúkúmá yā Ísraɛ̂l. 5Ńdɔ̄ fə wayəm fə é dzam Yoab mɔ́n Seruya a ngábɔ ma, ḿból á ngábɔ ai bədzóē míńsámbá bítá bə́bɛ̄ yā Ísraɛ̂l, Avner, mɔ́n Ner, ai Amasa mɔ́n Yéter, ḿból á ngāwé bɔ̄, a kunú məkǐ yǎ mə́ ngásoeban á bītá ábǒg mvɔ̄í, a fudi məkǐ mə́tē á kāndá yǎ á ngábə́ tǐ nyē[1] ángə̄də́g, ai á bíyábág bí ngábə́ nyē á məkǒl. 6Asú tē wulugu ai fəg, təge dzogě naa á kə yombo á tɔ̄ɔ̄ŋ á tolendǒŋ ai nyúg á ńlō. 7Ḿfág bɔ́n bə́ Barzilái, mǎn Galaadít, o mvaman ai bɔ́, bə́ tɔbɔgɔ á táŋ ébá bádí á tə́bə́le woe: amú éyə̄ bɔ̂ bə́ ngámvaman ai ma nálā ábōg mə̄ ngátúb mānyɔ̄ŋ Absalom. 8Shiméi mɔ́n Gera, mǎn Bényamín ā sɔ́ á Bahurim, a nə̌ fə ai wa wé, ényɔ̄ á ngākag ma bəbə̂ bikag ámōs mə̄ ngákə̄ á Mahanáim; hədá ábōg á ngāzu tóban ai ma á Yórdan, mə ngákani nyé sɔŋ ábə Ǹtondôbə nâ: Mǎyǐ kig wa woe ai okəŋ bítá. 9Asú tē, ḿból ō nə́ ḿfəfə́g mod, tə wabəbə nyé anə́ á sə̄ kig ai bidzo; wǎmēn yəmə́ ḿból ḿból wāyī nyé bɔ, ḿból yə̄ nâ ǹló nyúg wóé ó dzə̄bə̄ á sɔŋ ai məkǐ mə́sə[2].” 10Ńdɔ̄ hḿ Dávid a ngáwú, bə́ dzə̄bə́ nyē ai Běsīá á Tísɔn Dávid. 11Dávid a ngádzóe ayɔ̌ŋ Ísraɛ̂l bisəb məwóm mə́nyi: a dzóé á Hébron bisəb zamgbál, a dzóé á Yērúzalɛm bisəb məwóm mə́lɛ́ ai bílɛ́. 12Ńdɔ Salomóŋ á ngatɔbɔ êtɔá ǹkúkúmá ésīá, edzóé dzíé é mānə́ lám miǹkǎŋ.